text: Nye påsatte brande i Sønderborg
  08 juli 2016 kl. 04.22
  To nye brande natten til fredag betyder, at der nu fire nætter i træk har været ildspåsættelser flere steder i samme område af byen.
  Natten til fredag blev Sønderborg på ny ramt af brande. Ifølge Syd- og Sønderjyllands Politi gik den første alarm klokken 00.02, hvor der var blevet sat ild til et cykelskur ved en børnehave på Rådyrvej.
  - Cykelskuret er udbrændt og branden var tæt på at brede sig til selve børnehaven, fortæller vagtchef Erik Lindholdt til TV SYD.
  Klokken 04.12 måtte brandvæsenet så igen rykke ud til brand. Denne gang i en garage i Stenbjergparken.
  -Heldigvis så havde garagen et sprinkler-anlæg og derfor gik branden kun ud over en container, der var placeret i garagen, fortæller vagtchefen.
  Nattens brande betyder, at der nu fire nætter i træk har været brande i Sønderborg og politiet er ikke i tvivl om, at der er tale om påsatte brande.
  Natten til torsdag var der tre brande og antallet af påsatte brande er nu oppe på 10 alene i denne uge.
  Lokalpolitiet i Sønderborg oplyser, at de har øget patruljeringen i området om natten, men endnu er der ikke fundet en gerningsmand til de mange påsatte brande.
  Så har vi brand i Sønderborg - denne gang garage på Rådyrvej. Ser du mistænkelige personer el. køretøjer i området, så ring 114 #politidk
  
  Vores brandfolks nattesøvn er igen blevet afbrudt😕 Hjælp Politiet hvis du har set noget mistænkeligt i området👍🏻 https://t.co/2IHyaPmtb7
  
  
  